**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.12.2017, ora 08.00 – 21.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.12.2017, ora 07.00**

**RÂURI**

**Debitele au fost, în general, în scădere**, exceptând cursul inferior al Mureşului unde au fost în creştere prin propagare şi relativ staţionare pe râurile din bazinul hidrografic Bârlad şi pe cursul mijlociu şi inferior al Prutului.

Se situează peste **COTA DE INUNDAŢIE** râul Tur la staţia hidrometrică Micula (310+28)-jud. SM (sector îndiguit).

Debitele se situează în general la valori peste mediile multianuale lunare, mai mici (30-90%) pe râurile din bazinele: Bârzava, Moravița, Nera, Cerna, Jiu mijlociu şi inferior, Argeş superior, Prut și sub 30 % pe râurile din bazinul hidrografic al Bârladului.

Formaţiunile de gheaţă (gheaţă la maluri, năboi) existente în bazinele superioare ale Mureşului, Oltului, Argeşului, Moldovei, Bistriţei, Trotuşului, Buzăului şi pe unii afluenţi ai Bârladului şi Prutului, au fost în uşoară intensificare şi extindere.

**Debitele vor fi în general în scădere**, exceptând râurile din bazinul hidrografic Bârlad şi pe cursul mijlociu şi inferior al Prutului, unde vor fi relativ staţionare.

Se va situa peste **COTA DE INUNDAŢIE** râul Tur la staţia hidrometrică Micula (310+10)-jud. SM (sector îndiguit).

Formaţiunile de gheaţă (gheaţă la maluri, năboi) existente, vor fi în uşoară intensificare şi extindere.

**DUNĂRE**

**Debitul la intrarea în ţară (secţiunea Baziaş) în intervalul 20.12 – 21.12.2017 a fost în creştere, având valoarea de 8600 m3/s**, peste media multianuală a lunii decembrie (5200 m3/s).

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară (secţiunea Baziaş) va fi în scădere (8500 m3/s).**

În aval de Porţile de Fier, debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 20.12.2017, ora 08.00 – 21.12.2017, ora 06.00**

**ÎN ŢARĂ**

Cerul a fost mai mult noros în regiunile vestice, nordice și centrale și a prezentat înnorări temporare în celelalte regiuni. A nins slab în Maramureș, local la munte, în Moldova și izolat în Crișana, Transilvania, Muntenia și Dobrogea. Vântul a suflat slab și moderat, cu ușoare intensificări pe crestele montane și în nordul Moldovei. Stratul de zăpadă, la ora 20.00, era prezent în zona de munte, cu grosimi în platformele stațiilor meteorologice de până la 111 cm (Bâlea Lac - Munții Făgăraș), pe arii restrânse în Transilvania - până la 6 cm la Întorsura Buzăului și izolat în Maramureș, dealurile Munteniei și estul Moldovei - în general, sub 5 cm. Temperaturile maxime s-au încadrat între -4 grade la Joseni și Miercurea Ciuc și 5 grade la Focșani. La ora 06 temperatura aerului avea valori cuprinse între -10 grade la Miercurea Ciuc și 0 grade la Calafat. Izolat, spre dimineață, în Banat, Crișana și nord-vestul Munteniei a fost ceață.

***Observaţii:*** *de ieri de la ora 06.00 a fost în vigoare o atenționare cod galben de fenomene meteorologice periculoase imediate, ce a vizat ceața și vizibilitatea scăzută, emisă de către SRPV Timișoara.*

**LA BUCUREŞTI**

Vremea a fost în general închisă și normală din punct de vedere termic. Trecător a fulguit în prima parte a zilei, iar vântul a suflat slab. Temperatura maximă a fost de 2 grade la Afumați și Băneasa și de 3 grade la Filaret. La ora 06 se înregistrau -2 grade la Băneasa și -1 grad la Afumați și la Filaret.

**3. Prognoza meteorologică în intervalul 21.12.2017, ora 08.00 – 22.12.2017, ora 08.00**

**ÎN ŢARĂ**

Vremea va fi mai rece decât în mod obișnuit, în special dimineața și noaptea, în cea mai mare parte a țării. Vor fi înnorări în vest, centru și nord, unde mai ales spre seară și noaptea va ninge, în timp ce în restul teritoriului cerul va fi variabil, iar precipitațiile se vor semnala numai cu totul izolat. Vântul va sufla slab până la moderat, cu intensificări temporare în zona montană înaltă, unde va spulbera zăpada. Temperaturile maxime se vor încadra între -4 și 5 grade, iar cele minime între -12 și -2 grade. Izolat, dimineața și noaptea, va fi ceață.

**LA BUCUREŞTI**

Vremea va fi ușor mai rece decât în mod obișnuit la această dată, îndeosebi dimineața și noaptea. Cerul va fi temporar noros, iar vântul va sufla slab până la moderat. Temperatura maximă va fi de 3...4 grade, iar cea minimă de -7...-5 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 20 decembrie 2017 ora 20 – 21 decembrie 2017 ora 20.00**

**Starea stratului de zăpadă în data de 20.12.2017, ora 14.00:**

În ultimele două zile, vremea s-a răcit, devenind geroasă noaptea. Cerul a fost variabil, temporar noros şi izolat a nins în general slab cantitativ. Vântul a suflat slab şi moderat, cu intensificări temporare în zona înaltă, unde a spulberat zăpada. Local s-a semnalat ceaţă cu chiciură.

Stratul de zăpadă a scăzut uşor în zona înaltă cu până la 5 cm, iar în zona mai joasă din Bucegi a crescut cu până la 13 cm. La ora 14, acesta măsura 111 cm la Bâlea-Lac, 95 cm la Vârful Omu, 34 cm la Sinaia, 19 cm la Fundata şi 16 cm la Predeal.

**Evoluţia vremii în intervalul 20.12.2016 ora 20 – 21.12.2017 ora 20.00:**

Vremea se va menţine rece, geroasă noaptea şi dimineaţa în întreaga zonă montană, iar în cursul zilei şi la altitudini mai mari de 1600 m. Cerul va fi variabil, cu înnorări temporare şi pe arii restrânse va ninge slab, mai ales în Bucegi. Vântul va sufla slab şi moderat, cu intensificări izolate pe creste, de până la 60 km/h, din sector predominant nordic. Izolat se va semnala ceaţă, asociată cu depunere de chiciură.

**Peste 1800 m:** temperaturi minime: -20 la -17 gr.C; temperaturi maxime: -17 la -11 gr.C;

**Sub 1800 m:** temperaturi minime: -17 la -12 gr.C; temperaturi maxime: -11 la -8 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

Stratul de zăpadă are la suprafaţă câţiva cm de zăpadă proaspătă şi uşoară de tip pulver, iar temperaturile geroase şi insolaţia din această zi au dus la formarea unor cruste subţiri de gheaţă. Se vor menţine plăcile de vânt, iar în profunzimea stratului structura cristalelor (intercalate între crustele mai vechi de gheaţă) nu va avea variaţii semnificative. Pe pantele înclinate, chiar şi în condiţii de slabe supraîncărcări zăpada uşoară din partea superioară a stratului va putea aluneca peste straturile mai vechi, fiind posibile astfel unele avalanşe de dimensiuni mici sau medii.

**La altitudini mai mici de 1800 m: RISC REDUS (1)**

Stratul de zăpada are în general 20-40 cm, având pe alocuri în partea superioară 10...15 cm de zăpadă proaspătă. Sunt prezente şi aici plăci de vânt, iar în zonele mai adăpostite şi pe văi zăpada a fost acumulată în depozite însemnate datorită vântului care a spulberat-o din zonele mai înalte. Izolat pe pantele foarte înclinate sau în zonele cu acumulările mai însemnate de zăpadă se pot declanşa avalanşe, în condiţii de supraîncărcări mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 19.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.12.2017-20.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**